次韻嚴文炳暫別歸吳門
作者：陳造
朝代：宋

paragraphs: 白駒縶維之，君乃再歲住。
政如荷蓧翁，鷄黍止季路。
得句推敲餘，每肯向予吐。
平生識丁字，頗亦指佳處。
只今妙著述，詎云工訓故。
東陸方播和，南雲遽回顧。
似聞漢諸公，交口河東賦。
挽袖不轉頭，欻作翩鴻去。
郡舍雖舊約，侯門有晚遇。
可忘酒招携，况識棋勝負。
老景樂事稀，春意駿足騖。
無令歸驂前，怒風鏖花絮。